b'\n_START_ARTICLE_\nKranj\n_START_SECTION_\nZgodovina\n_START_PARAGRAPH_\nStaro mesto Kranj, v starej\xc5\xa1ih omembah tudi Carnium, Creina, Chreina, Krainburg, je zgodovinsko mesto na konglomeratnem pomolu med rekama Savo in Kokro. Obmo\xc4\x8dje mesta je bilo poseljeno vse od obdobja Keltov v prvem tiso\xc4\x8dletju pred na\xc5\xa1im \xc5\xa1tetjem. Enega od svojih vrhuncev je do\xc5\xbeivelo po preseljevanju ljudstev (Prej je bila v 6. stoletju izpri\xc4\x8dana mogo\xc4\x8dna strate\xc5\xa1ko pomembna obrambna postojanka razli\xc4\x8dnih germanskih plemen, predvsem Ostrogotov in Langobardov...grobi\xc5\xa1\xc4\x8de germanskih in staroselskih pokojnikov obsega \xc4\x8dez 1000 grobov) in poselitvi Slovanov v 7. stoletju, ko je bila osnovana strate\xc5\xa1ko pomembna utrdba in z njo povezano naselje, kar izpri\xc4\x8duje najve\xc4\x8dje staroslovansko grobi\xc5\xa1\xc4\x8de, ki je bilo odkrito v Sloveniji._NEWLINE__NEWLINE_Ob izgubi samostojnosti konec 9. oz. na za\xc4\x8detku 10. stoletja postane utrdba na obmo\xc4\x8dju sedanjega Kranja sede\xc5\xbe tako imenovane Kranjske krajine, ki se je pozneje razvila v Vojvodino Kranjsko, sede\xc5\xbe pa se je prenesel v Ljubljano. Kot pomembno trgovsko sredi\xc5\xa1\xc4\x8de je naselje v 13. stoletju dobilo mestne pravice ter s tem povezane \xc5\xa1tevilne svobo\xc5\xa1\xc4\x8dine in ugodnosti za nadaljnji razvoj na podro\xc4\x8dju trgovine in prometa s kmetijskimi proizvodi ter razvojem \xc5\xbeelezarstva._NEWLINE_Do sredine 19. stoletja je bil Kranj trgovsko-sejemsko in obrtno mesto, s pojavom manufaktur in ob koncu 19. stoletja tudi industrije pa je postajalo vedno bolj industrijsko mesto._NEWLINE_Srednjeve\xc5\xa1ka zasnova mestnega jedra Kranja je zgrajena v zna\xc4\x8dilni piramidalni obliki, ki jo poudarjajo cerkveni zvoniki. Druga zna\xc4\x8dilnost je os sever-jug, ki jo nakazuje vizualna povezava zvonika kranjske \xc5\xbeupne cerkve in vrha Stor\xc5\xbei\xc4\x8da. Nedvomno na\xc4\x8drtna postavitev vi\xc5\xa1inskih dominant po mestnem prostoru uvr\xc5\xa1\xc4\x8da Kranj med kompozicijsko najbolj pretehtane urbane organizme pri nas in v Srednji Evropi._NEWLINE_Ob koncu srednjega in v za\xc4\x8detku novega veka je mestno obzidje z obrambnimi stolpi, gradom in oro\xc5\xbearno \xc5\xa0krlovec varovalo mesto z zahodne savske strani. Tlorisno zasnovo sestavlja ozek prostor med obema rekama z dvema vpadnicama, ob nekdanjih glavnih mestnih vratih na sedanjem Maistrovem trgu in spodnjih mestnih vratih na dana\xc5\xa1nji Vodopiv\xc4\x8devi ulici. Mestno jedro tvorijo Glavni trg in Pre\xc5\xa1ernova ulica, ki se povezujeta z dvema vzporednima ulicama. Tom\xc5\xa1i\xc4\x8deva in Tav\xc4\x8darjeva ulica sta nekdaj s pre\xc4\x8dnimi prehodi povezovali dvori\xc5\xa1\xc4\x8dne predele me\xc5\xa1\xc4\x8danskih hi\xc5\xa1 z mestnim trgom. Mesto krasijo me\xc5\xa1\xc4\x8danske hi\xc5\xa1e, \xc4\x8dudovito oblikovane ulice, dvorci, cerkve in hi\xc5\xa1e z arhitekturno bogato okra\xc5\xa1enimi pro\xc4\x8delji ter dvori\xc5\xa1\xc4\x8di.\n_START_SECTION_\nJavni prevoz\n_START_PARAGRAPH_\nMestni prevoz se izvaja ob delavnikih in vikendih. Koncesijo za opravljanje prevoza ima podjetje Alpetour. Avtobusi vozijo na 10 progah in povezujejo center mesta z nakupovalnimi sredi\xc5\xa1\xc4\x8di in primestnimi naselji. Kranj je za\xc4\x8del uvajati tudi sistem za izposojo koles KR s kolesom in elektri\xc4\x8dno vozilo Kranjvaj, ki se pelje po starem mestnem jedru.'